Document ID: 31990D0057

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 24ης Ιανουαρίου 1990
για την απελευθέρωση των συναλλαγών των σπόρων προς σπορά ορισμένων ειδών γεωργικών φυτών μεταξύ της Πορτογαλίας και των άλλων κρατών μελών
(Τα κείμενα στη γερμανική, αγγλική, δανική, γαλλική, ελληνική, ιταλική και ολλανδική γλώσσα είναι τα μόνα αυθεντικά)
(90/57/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την πράξη προσχώρησης της Ισπανίας και της Πορτογαλίας, και ιδίως το άρθρο 344 παράγραφος 3,
Εκτιμώντας:
ότι το άρθρο 344 παράγραφος 1 της πράξης προσχώρησης επιτρέπει στην Πορτογαλία να αναβάλει, μέχρι τις 31 Δεκεμβρίου 1990, το αργότερο, την εφαρμογή στο έδαφός της της οδηγίας 66/401/ΕΟΚ του Συμβουλίου της 14ης Ιουνίου 1966 περί εμπορίας σπόρων προς σπορά κτηνοτροφικών φυτών (1), όπως τροποποιήθηκε τελευταία από την οδηγία 89/100/ΕΟΚ της Επιτροπής (2), για ορισμένα είδη, συμπεριλαμβανομένων των ειδών Lipinus luteus και Vicia villosa, της οδηγίας 66/402/ΕΟΚ του Συμβουλίου της 14ης Ιουνίου 1966 περί εμπορίας σπόρων προς σπορά σιτηρών (3), όπως τροποποιήθηκε τελευταία από την οδηγία 89/2/ΕΟΚ της Επιτροπής (4), για ορισμένα είδη, συμπεριλαμβανομένων των ειδών Avena sativa και x Triticosecale, καθώς και της οδηγίας 70/457/ΕΟΚ του Συμβουλίου της 29ης Σεπτεμβρίου 1970 περί κοινού καταλόγου των ποικιλιών των ειδών των γεωργικών φυτών (5), όπως τροποποιήθηκε τελευταία από την οδηγία 88/380/ΕΟΚ (6), για τα είδη που αναφέρονται στις δύο προαναφερόμενες οδηγίες·
ότι είναι τώρα σκόπιμο να απελευθερωθούν οι συναλλαγές μεταξύ της Πορτογαλίας και της Κοινότητας με τη σύνθεσή της στις 31 Δεκεμβρίου 1985, όσον αφορά τους σπόρους προς σπορά των τεσσάρων ειδών που προαναφέρονται και που ανήκουν σε ποικιλίες επίσημα αποδεκτές στην Πορτογαλία οι οποίες δεν έχουν τεθεί ακόμα σε ελεύθερη κυκλοφορία στην Κοινότητα με τη σύνθεσή της στις 31 Δεκεμβρίου 1985·
ότι τα κράτη μέλη που εφαρμόζουν την οδηγία 70/457/ΕΟΚ πρέπει να μεριμνούν ώστε οι σπόροι προς σπορά των ποικιλιών που είναι αποδεκτές σε ένα τουλάχιστον κράτος μέλος, σύμφωνα με τις διατάξεις της εν λόγω οδηγίας, να μην υπόκεινται, από τις 31 Δεκεμβρίου του δεύτερου έτους που έπεται εκείνου κατά το οποίο έγινε αποδεκτή η ποικιλία, σε οποιοδήποτε περιορισμό εμπορίας ως προς την ποικιλία· ότι παρόμοια προθεσμία πρέπει να εφαρμοσθεί για τους σπόρους προς σπορά που ανήκουν σε ποικιλίες αποδεκτές στην Πορτογαλία, οι οποίες αποτελούν αντικείμενο της απελευθέρωσης των συναλλαγών· ότι αυτή η απελευθέρωση αφορά, επομένως, μόνο τις ποικιλίες που έγιναν αποδεκτές στην Πορτογαλία πριν από την 1η Ιανουαρίου 1988·
ότι τα μέτρα που προβλέπονται από την παρούσα οδηγία είναι σύμφωνα με τη γνώμη της Μόνιμης Επιτροπής Σπόρων προς Σπορά και Γεωργικών Δενδροκηπευτικών και Δασικών Φυτών προς Φύτευση,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το Βέλγιο, η Δανία, η Γερμανία, η Ελλάδα, η Γαλλία, η Ιρλανδία, η Ιταλία, το Λουξεμβούργο, οι Κάτω Χώρες και το Ηνωμένο Βασίλειο μεριμνούν ώστε οι σπόροι προς σπορά ποικιλιών των ειδών:
- Lupinus luteus L. (κίτρινο λούπινο),
- Vicia villosa Roth. (βίκος ο άγριος),
- Avena Sativa L. (βρώμη) και
- x Triticosecale Wittm. (τριτικάλ),
οι οποίοι είναι επίσημα αποδεκτοί στην Πορτογαλία πριν από την 1η Ιανουαρίου 1988 και απαριθμούνται στο παράρτημα, να μην υπόκεινται σε κανέναν περιορισμό εμπορίας ως προς την ποιότητα.
Άρθρο 2
Η παρούσα απόφαση απευθύνεται στο Βασίλειο του Βελγίου, στο Βασίλειο της Δανίας, στην Ομοσπονδιακή Δημοκρατία της Γερμανίας, στην Ελληνική Δημοκρατία, στη Γαλλική Δημοκρατία, στην Ιρλανδία, στην Ιταλική Δημοκρατία, στο Μεγάλο Δουκάτο του Λουξεμβούργου, στο Βασίλειο των Κάτω Χώρων και στο Ηνωμένο Βασίλειο.
Βρυξέλλες, 24 Ιανουαρίου 1990.

Labels: 3
18
6